Vermoorde in Koster was glo plaaswerkerArgieffoto Die man wie se erg ontbinde liggaam in ŉ stoor op ŉ kleinhoewe in die omgewing van Koster in Noordwes gevind is, het op ŉ nabygeleë plaas gewerk toe hy vermis geraak het. Thabo Jobontho (31) was Maandag by die hof waar vyf mans verskyn het vir die moord op sy neef Klaas Mosimanyana Jobontho (32). Stefan Nel, Donovan Martin, Mustafa Albertyn, Wayne Schroeder en Adam Barnard verskyn op aanklagte van moord, dwarsboming van die gereg en die verhindering van die polisie om hul werk te verrig. Hul borgtogaansoek word Maandag aangehoor. Alle aanklagte is voorlopig teen ŉ sesde verdagte, Lourene Janse van Niewenhuisen, teruggetrek hangende die uitslag van die polisie se ondersoek. Klaas se ontbinde liggaam is op 21 Desember op ŉ kleinhoewe in Doornlaagte ontdek. Thabo vertel hy het Klaas die laaste keer op 16 Desember gesien voordat hy die oggend werk toe is. Klaas het op ŉ plaas in Doornlaagte as plaaswerker gewerk. Volgens Thabo is dié plaas naby aan die kleinhoewe waar sy neef se liggaam gevind is. Klaas is vyf dae later (op 21 Desember) as vermis by die polisie aangemeld. “Ek het daardie dag Klaas as vermis aangemeld en die polisie het my dieselfde dag gebel en gesê Klaas se liggaam is op die kleinhoewe gevind. Ek is saam met die polisie na die kleinhoewe waar ek my neef se ontbinde liggaam op die gras gesien het. Dit was ŉ groot skok. “Ek kon nie sien of Klaas aangerand is nie, want sy liggaam was al te erg ontbind.” Thabo Jobontho (Anja van der Merwe, Maroela Media) Maroela Media het vroeër berig die polisie is na die kleinhoewe waar hulle gevind het dat die hekke gesluit is. Die inwoners op die plaas het na bewering die polisie by die hek ontmoet, maar geweier om beamptes toegang tot die kleinhoewe te gee. Die beamptes het toe oor die hek geklim om self toegang te verkry. Die polisie het met hul aankoms by die hek mense tussen geboue op die erf sien hardloop en dit as verdag beskou. Toe die polisie toegang tot die kleinhoewe verkry, het hulle bloedspore op die grond gewaar wat hulle na ŉ stoorkamer gelei het waar hulle ŉ ontbinde liggaam gevind het. Die persoon se hande is met ŉ elektriese koord vasgebind en hy het slaanmerke oor sy lyf gehad. Twee vuurwapens, ammunisie en ŉ slaapsak is ook op die toneel gevind. “Hoekom het hulle hom weggesteek en hoekom het hulle nie die hek vir die polisie oopgemaak nie?” wil Thabo nou weet. Hy het aan Maroela Media gesê hy hoop die verdagtes se borgtogaansoek word nie toegestaan nie omdat hy voel sy lewe sal dan ook in gevaar wees. Meer inligting oor die saak volg.